ปลื้มชาวบ้านสมัครวิทยาลัยชุมชนคึกคัก มั่นใจยอดรับปีการศึกษา 62 ได้ตามเป้า
ค่าเรียนถูก-โดนใจวัยทำงาน,นายวีระชัย กวีธีระวัฒน์ ผู้อำนวยการสถาบันวิทยาลัยชุมชน (ส.วชช.) เปิดเผยว่า ในปีการศึกษา 2562 วิทยาลัยชุมชน (วชช.) ทั้ง 20 แห่งทั่วประเทศ ได้เปิดรับสมัครนักศึกษาเข้าศึกษาต่อในระดับอนุปริญญา ในภาคเรียนที่ 1 ซึ่งพบว่า มีผู้สมัครเข้าเรียนจำนวนทั้งสิ้น 4,639 คน โดยมีจำนวนลดลงจากปีการศึกษา 2561 ที่มีผู้สมัครตลอดทั้งปีการศึกษา จำนวน 4,777 คน แต่ในปีการศึกษา 2562 นี้ วชช.แต่ละแห่งยังสามารถเปิดรับสมัครนักศึกษาใหม่ในภาคเรียนที่ 2 ได้อีก ดังนั้น จึงเชื่อว่าตลอดทั้งปีการศึกษา 2562 ภาพรวมจำนวนผู้เข้าเรียนจะมีตัวเลขไม่น้อยกว่าปีการศึกษา 2561 หรืออาจจะมีตัวเลขที่สูงกว่าด้วยซ้ำ โดยเฉพาะ วชช.ในจังหวัดชายแดนภาคใต้ มีตัวเลขขยับเพิ่มขึ้นทุกปี,สำหรับสาเหตุที่ วชช.ได้รับความสนใจจากประชาชนอยู่นั้น นายวีระชัยกล่าวว่า เนื่องจาก 1.วชช.ทุกแห่งลงพื้นที่มากขึ้น ทำให้คนรู้จักและเห็นผลงาน 2.วชช.ได้ประสานและทำความร่วมมือกับมหาวิทยาลัยต่างๆในแต่ละพื้นที่ เพื่อส่งต่อ,ผู้ที่สำเร็จการศึกษาในระดับอนุปริญญาให้สามารถไปเข้าเรียนต่อในระดับปริญญาตรีกับมหาวิทยาลัยต่างๆได้โดยตรง 3.ค่าเล่าเรียนถูกกว่าสถาบันอุดมศึกษาอื่นๆมาก เฉลี่ยภาคเรียนละไม่เกิน 800 บาท ซึ่งในภาวะเศรษฐกิจไม่สู้ดีนักในขณะนี้จึงถือเป็นตัวเลือกอันดับต้นๆที่ผู้เรียนจะตัดสินใจเลือกเข้าเรียน และ 4.วชช.มีกลุ่มเป้าหมายที่ชัดเจนคือ กลุ่มคนวัยทำงานที่ไม่สามารถไปเรียนในวันจันทร์ถึงวันศุกร์ แต่สามารถมาเรียนกับ วชช.ในวันเสาร์และอาทิตย์ได้,นายวีระชัยกล่าวอีกว่า นอกจาก วชช.จะเปิดสอนในระดับอนุปริญญาแล้ว วชช.ยังเปิดสอนหลักสูตรประกาศนียบัตร ซึ่งกำลังได้รับความนิยมจากประชาชนในแต่ละพื้นที่เป็นอย่างมาก ในปีการศึกษา 2561 มีผู้สมัครเข้าเรียนถึง 265 คน ขณะที่ปีการศึกษา 2562 มีผู้สมัครเข้าเรียนแล้วกว่า 200 คน และแต่ละหลักสูตรจะใช้เวลาเรียนประมาณ 6 เดือนถึง 1 ปี เมื่อเรียนจบสามารถไปประกอบอาชีพได้ทันที อาทิ หลักสูตรพม่าเพื่อการสื่อสาร, เทคโนโลยีสารสนเทศและการสื่อสาร, การแพทย์แผนไทย (นวดไทย), การบริหารจัดการกลุ่มสัจจะสะสมทรัพย์เพื่อพัฒนาคุณธรรมครบวงจรของชีวิต, การส่งเสริมและพัฒนาคุณภาพชีวิตผู้สูงอายุ, ผู้ประกอบการธุรกิจออนไลน์, การดูแลสุขภาพวิถีธรรมตามแนวทางเศรษฐกิจพอเพียง และผู้ประกอบการอาหารว่างและเครื่องดื่ม อย่างไรก็ตาม โดยภาพรวมแล้ว วชช.มีตัวเลขผู้สมัครเข้าเรียนไม่ได้ลดลงเหมือนสถาบันอุดมศึกษาหลายๆแห่งกำลังประสบอยู่.
ในปีการศึกษา 2562 วิทยาลัยชุมชน (วชช.) ทั้ง 20 แห่งทั่วประเทศ ได้เปิดรับสมัครนักศึกษาเข้าศึกษาต่อในระดับอนุปริญญา
สถาบันวิทยาลัยชุมชน,วิทยาลัยชุมชน,รับสมัครนักศึกษา,อนุปริญญา,หลักสูตร,สถาบันอุดมศึกษา,วีระชัย กวีธีระวัฒน์,การศึกษา